বিএনপি  বিএনপিতে রয়েছে চাপা ক্ষোভ। প্রকাশ্যে অনেক স্থানে কোন্দল দেখা দিলেও জেলা শহরে নেই। সম্মেলনের মাধ্যমে জেলা বিএনপির সভাপতি হয়েছেন সাবেক উপমন্ত্রী অধ্যক্ষ আসাদুল হাবিব দুলু। সাধারণ সম্পাদক হয়েছেন হাফিজুর রহমান বাবলা। বিএনপির নেতাদের কথা, অধ্যক্ষ আসাদুল হাবিব দুলু একাই লালমনিরহাটে বিএনপির রাজনীতি ধরে রেখেছেন। যুবদল ও ছাত্রদল রয়েছে দুলুর নিয়ন্ত্রণে। দলের ভেতরে কোন্দল থাকলেও তা চলছে নীরবে। জেলা বিএনপির সাধারণ সম্পাদকের পদ থেকে সাবেক এমপি ও জেলা বিএনপির সাবেক  সাধারণ সম্পাদক সালেহ উদ্দিন হেলালকে সরিয়ে হাফিজুর রহমান বাবলাকে সাধারণ সম্পাদক করা নিয়ে দুলুর সঙ্গে হেলালের গ্রুপিং চলছে। জেলায় কালীগঞ্জসহ বিভিন্ন এলাকায় দুলুর বিরুদ্ধে লবিং শুরু হয়েছে। সালেহ উদ্দিন হেলাল জানান, আমি শহীদ প্রেসিডেন্ট জিয়াউর রহমান, দেশনেত্রী বেগম খালেদা জিয়া ও তারেক রহমানের রাজনীতি করি। আমি কোন সংস্কারপন্থি নেতার রাজনীতি করি না। আমাকে বিএনপির রাজনীতি থেকে কৌশলে সরানোর পাঁয়তারা চালাচ্ছে একটি গ্রুপ। তবে আমি জনগণের পাশে আছি, থাকবো। জেলা বিএনপির সভাপতি আসাদুল হাবিব দুলু জেলার ৫টি উপজেলায় পকেট  কমিটি গঠন করার চেষ্টা করলে বেধে যায় অনেক নেতার সঙ্গে দলীয় কোন্দল ও গ্রুপিং। দেখা দেয় খালেদাপন্থি ও সংস্কারপন্থি গ্রুপের মাঝে কোন্দল। বিএনপির অনেক নেতা জানান, সংস্কারপন্থি গ্রুপই লালমনিরহাট বিএনপিতে শক্তিশালী। সূত্র জানায়, জেলা বিএনপির সাংগঠনিক সম্পাদক ছিলেন হাতিবান্ধা উপজেলা বিএনপির সভাপতি মোশারফ হোসেন। মোশারফ মাঝে মাঝে আসাদুল হাবিব দুলুর বিরোধিতা করায় মোশারফকে সরিয়ে বর্তমানে জেলা বিএনপির সাংগঠনিক সম্পাদক বানিয়েছেন কালীগঞ্জের চাপারহাটের জাপা থেকে বিএনপিতে যোগদানকারী রোকন উদ্দিন বাবুলকে। এ নিয়ে মোশারফের  সঙ্গে দুলুর বিরোধ চলছে। হাতিবান্ধায় মোশারফ হোসেনকে দমানোর জন্য আসাদুল হাবিব দুলু জাতীয় পার্টির সাবেক এমপি জয়নাল আবেদীন সরকারকে বিএনপিতে যোগদান করিয়ে তার দ্বারাই হাতিবান্ধা বিএনপি চালানোর চেষ্টা চালাচ্ছেন। এ অভিযোগ হাতিবান্ধার অনেক বিএনপি নেতার।  হাতিবান্ধা বিএনপির সম্মেলনের সময় জেলা বিএনপির সভাপতি অধ্যক্ষ আসাদুল হাবিব দুলুর প্রার্থী ছিল হাতিবান্ধা বিএনপির সভাপতি সদ্য বিএনপিতে যোগদানকারী জাপার সাবেক এমপি জয়নাল আবেদীন সরকার ও আফজাল হোসেন। আর অপরদিকে মোশারফ হোসেন সভাপতি ও সাধারণ সম্পাদক প্রার্থী ছিল  বাবুল। সম্মেলনে মোশারফ ও বাবুল-এর গ্রুপ শক্তিশালী ছিল। শেষে সম্মেলনের প্রধান অতিথি আসাদুল হাবিব দুলু কৌশলে সভাপতি ও সাধারণ সম্পাদকের নাম ঘোষণা না করে চলে আসেন তালিকা নিয়ে লালমনিরহাটে। পরে এক গ্রুপের সভাপতি মোশারফকে সভাপতি করে অপর গ্রুপ থেকে আফজাল হোসেনকে সাধারণ সম্পাদক করে হাতিবান্ধা উপজেলা বিএনপি কমিটি ঘোষণা করেন।